تفسیر روح البیان

**روح البیان فی تفسیر القرآن**، معروف بہ **تفسیر روح البیان**، سترہویں صدی کے عظیم عثمانی صوفی اور عالمِ دین، امام اسماعیل حقی (متوفی 1137ھ) کا وہ شاہکار علمی و روحانی کارنامہ ہے جو عالمِ اسلام میں اپنی  جامع  کے لحاظ سے شہرت رکھتی ہے۔ یہ تفسیر محض الفاظ کی لغوی وضاحت تک محدود نہیں، بلکہ قرآنی آیات کے پسِ پردہ چھپے ہوئے اخلاقی نصائح اور تزکیۂ نفس کے عملی پہلوؤں کو اجاگر کرتی ہےاور متقدمین کی تفسیروں کی جامع ہے۔ دس ضخیم جلدوں پر مشتمل یہ عربی تفسیر علمِ لدنی، عشقِ رسول اور کبار اولیاء مثلاً مولانا روم اور شیخ سعدی کے کلام کا ایک حسین امتزاج ہے، جو قاری کے قلب کو مصفٰی کرنے اور اسے باری تعالیٰ کی معرفت کے قریب لانے میں کلیدی کردار ادا کرتی ہے۔

## خصوصیات
تفسیری قواعد و ضوابط اور جملہ اصول تفسیر کی جامع ہے۔ حضرت امام جلال الدین سیوطی قدس سرہ نے اپنی کتاب مستطاب الاتقان فی علوم القرآن میں قرآن مجید کی تفسیر کے لیے پندرہ علوم وفنون میں مہارت نامہ کی شرط لگائی ہے؛ وہ پندرہ علوم یہ ہیں: لغت عربیہ، علم النحو، علم الصرف، علم الاشتقاق، علم المعانی، علم البیان، علم البدیع، علم القرأت، قواعد شرعیہ، اصول فقہ، علم اسباب النزول، علم ناسخ منسوخ، فقہ، علم الحدیث اور علم الموہبہ۔ یہ تمام اوصاف تفسیر روح البیان میں بدرجہ اتم موجود ہیں۔ نیز، مستند مفسر کے لیے درج ذیل شرائط کا ہونا ضروری ہے: وہ قرآن فہمی کی کامل و مکمل مہارت رکھتا ہو؛ اساتذہ سے سبقاً علوم مذکورہ باضابطہ ماہر و حاذق اور تجربہ کار پڑھے ہوں؛ تقویٰ، مسلم اور معتبر ہو؛ صحیح العقیدہ ہو؛ خود رائے اور متکبر نہ ہو۔ یہ تمام اوصاف بھی صاحبِ روح البیان رحمہ اللہ میں موجود تھے۔ طرفہ یہ کہ صاحب تفسیر کوئی مضمون حوالہ دیے بغیر درج نہیں کرتے بلکہ ہر ایک کو شرائط تفسیر کے مطابق بیان کرتے ہیں۔ انھوں نے تصوف کے وہ اسرار ورموز جو ہم عارف رومی، سعدی، جامی اور حضرت ابن العربی سے سننا چاہتے تھے، وہ صاحب روح البیان نے اس میں یوں بیان کر دیے گویا کوزہ میں دریا بند کر دیا ہے۔

امام اسماعیل حقی بروسوی نے خود اس تفسیر کی چند نمایاں خصوصیات اور اپنے طریقہ کار کا ذکر ان الفاظ میں کیا ہے:
* اس تفسیر میں بکثرت وجوہِ تفسیر بیان کرنے کی بجائے اختصار کو ملحوظ رکھ کر آیات کے اصل منشا کو واضح کرنے کی کوشش کی جائے گی۔ البتہ متقدمین کی معتبر مستند تفاسیر کا خلاصہ ضرور بیان کیا جائے گا۔
* ہر آیت کے تحت مناسب لیکن دلپذیر پند و نصائح ضرور بیان کروں گا تاکہ ان سے قلوب کو جلاء اور ارواح کو سرور حاصل ہو۔
* موقع کے مطابق فارسی اشعار بھی لکھوں گا تاکہ اہل دل ان سے روحانی تسکین پائیں۔
* جن تفاسیر معتبرہ اور کتب فقہ واحادیث مبارکہ کا حوالہ دوں گا حتی المقدور ان کی اصل عبارت لکھنے کی کوشش کروں گا۔ البتہ کہیں کہیں بوقت ضرورت صرف عبارات میں ترمیم واضافہ کروں گا لیکن مطالب و مقاصد میں ذرہ بھر فرق نہیں آنے دوں گا۔
* بہت کم ایسے مواقع آئیں گے جہاں اپنا نظریہ (پیش کروں گا) لیکن وہ بھی اللہ تعالیٰ کے فضل سے کسی شیخِ کامل کی تقریر کا خلاصہ ہو گا۔


## تاریخ
امام اسماعیل حقی بروسوی رحمہ اللہ کو ان کے مرشد، جو قسطنطنیہ کے عظیم عالم اور گیارہویں صدی کے مجدد مانے جاتے تھے، نے شہر بروسہ (بورصہ) ہجرت کرنے کا حکم دیا۔ وہاں جامع مسجد کبیر میں وعظ و نصیحت کے دوران انھوں نے محسوس کیا کہ ان کے پاس موجود متفرق تفسیری نوٹس اور علمی صحیفوں کو ایک مربوط شکل دینی چاہیے۔ ان کا مقصد اس علمی کام کو محض شہرت کے لیے نہیں بلکہ آخرت کا ذخیرہ اور بارگاہِ نبوی میں شفاعت کا ذریعہ بنانا تھا۔ اس کی تفصیل امام اسماعیل حقی بروسوی اپنی تفسیر کے مقدمے میں یوں لکھتے ہیں:حمد و درود کے بعد، عرض پرداز ہے بندہ فقیر، حضرت ذبح اللہ علیہ السلام کا ہم نام، اسماعیل، اپنی خطاؤں کا اعتراف کرتے ہوئے اپنے، رب کریم سے عفو و عطا کی التجا کر کے اپنے اوپر بیکراں لطف و کرم کے انعام والی بارش کی امید کرتا ہوں، اسے رسول اکرم صلی اللہ علیہ وآلہ وسلم کو اپنے بندوں کی طرف بھیجنے کی کریمی کا صدقہ، اللہ تعالٰی اس میری سعی کو قبول فرمائے اور میرے تمام دوستوں کو شیطان کے شر سے محفوظ فرمائے اور ہر آنے والا دن موت تک بہتر بنائے اور ہمیں روحانی ترقی نصیب فرمائے۔

علمِ تفسیر ایک ایسا فن ہے کہ اس میدان میں قدم رکھنا ہر جو ان کا کام نہیں، خواہ وہ کتنا ہی طاقتور اور شیر بہادر ہو، نہ ہر امیر اس جھنڈے کو اٹھا سکتا ہے، اگر چہ یہ انتہائی واضح اور روشن بیان ہے جس کے لیے کسی دلیل کی ضرورت نہیں ہے۔اب ایک طرف اس کام کی بہت بڑی عظمت اور دوسری طرف ہماری فرصت کی کمی اور کو ہتایاں بے حساب۔ تسلیم کرتا ہوں کہ میں قلیل البضاعة اور تقصیر الباعہ ہوں ، لیکن میرے پیرو مرشد، استاد بہت بڑے عالم اور فہیم، اپنے وقت کے سلطان، اپنے علم و عرفان کی وجہ سے مخلوق کے لیے اللہ تعالیٰ کی حجتہ، اسرار خلافت کے علی التحقیق وارث، گیارہویں صدی کے بالا تفاق مجدد، حسبی نسبی سید، نام نامی، اسم گرامی، سید عثمان، حضرت عثمان غنی رضی اللہ تعالیٰ عنہ کے ہم نام، ان کا حکم ارشاد ہوا کہ تم شہر بروسہ [بورصہ] میں چلے جاؤ، جو اولیاء اللہ کا مرکز ہے، اللہ تعالیٰ اسے شر و فساد سے محفوظ رکھے۔

حسبِ حکم 1060ھ میں وہاں پہنچا تو وہاں سوائے وعظ و نصیحت کے اور کوئی چارہ نظر نہ آیا۔ یہ سلسلہ [جامع مسجد کبیر جامع مسجد بورصہ] ، جو نورانی عبادت گاہ مشہور و معروف مقام ہے، میں ہوا۔ اس سے قبل جبکہ روم کے بعض شہروں میں مقیم تھا تو میرے پاس چند صحیفے جمع تھے ان میں تفاسیر و دیگر علوم جمع کیے گئے تھے۔ وہ بھی سورہ آل عمران سے کچھ تھوڑا سا آگے کی تفسیر پر مشتمل تھا اور ان میں طوالت کے باوجود متفرق اوراق تھے۔ میرا ارادہ ہوا کہ ان کا خلاصہ بیان کروں اور ان میں جو کمی بیشی ہو ترمیم و تنسیخ کروں اور جو مضامین بڑھانے کے لائق ہوں ان کا اضافہ کروں۔

اگرچہ میں قلیل البضاعہ ہوں، لیکن اگر اللہ تعالیٰ نے مہلت بخشی تو بوقتِ فرصت اسے تحریر میں لاؤں گا تاکہ میرے لیے یومِ آخرت کا ذخیرہ ہو بلکہ میرے لیے سفارشی بنے اس یوم میں کہ جہاں نبی پاک صلی اللہ تعالیٰ علیہ وآلہ وسلم کے سوا کوئی شفاعت کرنے والا نہیں ہو گا۔ اللہ تعالیٰ سے دعا ہے کہ اسے صالحات الاعمال، خالصات الآثار اور آخرِ عمر تک باقیات الصالحات سے بنائے، کیونکہ وہ کریم جب کسی بندہ سے بھلائی کا ارادہ کرتا ہے تو اس کے اعمال لوگوں کی نظروں میں اچھے بنا دیتا ہے اور اسے ان خیرات کا اہل بنا دیتا ہے جو نہایت اعلیٰ اور مرغوب ہیں اور ہی فیاض ہے۔

## تراجم

### اردو زبان

* **[[فیوض الرحمان]]** (مکمل ترجمہ)، شیخ الحدیث علامہ محمد فیض احمد اویسی،  مطبوعہ مکتبہ اویسیہ رضویہ: بہاولپور، 12 جلدیں،  2005ء۔
* **تقدیس الایمان** (تلخیص)،علامہ قاضی محمد عبد اللطیف قادری،   مطبوعہ عبد اللہ اکیڈمی: لاہور، 10 جلدیں،  2021ء۔

### انگریزی زبان
انگریزی میں اس کا مکمل ترجمہ تو دستیاب نہیں، البتہ اس کے صوفیانہ نکات اور اخلاقی نصائح پر مشتمل منتخب حصوں  کے تراجم شائع ہو چکے ہیں۔

### ترکی زبان
چونکہ امام اسماعیل حقی بروسوی کا تعلق سلطنتِ عثمانیہ (موجودہ ترکیہ) سے تھا، اس لیے ترکی زبان میں اس تفسیر کی اہمیت بہت زیادہ ہے۔ ترکی میں اس کے کئی مکمل تراجم اور جدید ترکی میں منتقلیکے منصوبے مکمل ہو چکے ہیں:**روح البيان قرآن یولو** (Rûhu’l-Beyân Kur’an Yolu) (مکمل ترجمہ)، عمر فاروق حلمی (Ömer Faruk Hilmi)، مطبوعہ ارکم یایین لاری / مروے یایین لاری: استنبول، 10 جلدیں، 2010ء۔

### فارسی زبان
تفسیر میں فارسی اشعار (رومی، سعدی، حافظ) کی کثرت کی وجہ سے ایران اور تاجکستان کے علمی حلقوں میں اسے بہت اہمیت حاصل ہے۔ فارسی میں اس کے منتخب حصوں کے تراجم اور شرحیں موجود ہیں۔

### ملائی اور انڈونیشی زبان
جنوب مشرقی ایشیا کے صوفی حلقوں میں بھی اس تفسیر کے بعض اجزاء کے تراجم مقامی زبانوں میں ملتے ہیں، جو وہاں کے روایتی مدارس میں پڑھائے جاتے ہیں۔

## بیرونی روابط

* مکمل عربی متن—تفسیر روح البیان ، امام اسماعیل حقی،  دار الكتب العلمية: بیروت، 10 جلدیں،  2003ء ۔
* مکمل  اردو ترجمہ—فیوض الرحمان،  شیخ الحدیث علامہ محمد فیض احمد اویسی، مطبوعہ مکتبہ اویسیہ رضویہ: بہاولپور، 12 جلدیں، 2005ء۔
* منہج و  اسلوب   پر تحقیقی مقالہ—"تفسیر روح البیان کے اسلوب، منہج اور فنی حیثیت کا جائزہ" ، اسماء نذیر اور ڈاکٹر محمد رمضان نجم، العجاز ریسرچ جرنل، جلد 5، شمارہ 2، 2021ء۔

## مزید دیکھیے
* *[[روح المعانی|تفسیر روح المعانی]]* – 19ویں صدی کے ممتاز عالم محمود آلوسی کی عظیم الشان تفسیر جو تفسیر اور روحانی بصیرت کے درمیان ایک پل کا کام کرتی ہے؛ یہ اپنی انسائیکلوپیڈک وسعت اور لسانی گہرائی کے لیے مشہور ہے۔
* *[[تفسیر مظہری]]* – 18ویں صدی کے ممتاز عالم قاضی ثناء اللہ پانی پتی کی ایک اہم تفسیر؛ یہ علمِ حدیث اور صوفیانہ نقطہ نظر کے امتزاج کی وجہ سے انتہائی معتبر سمجھی جاتی ہے۔

## حوالہ جات

زمرہ:تفسیر
زمرہ:تصوف
زمرہ:اسلامی اخلاقیات
زمرہ:عربی زبان میں کتابیں
زمرہ:کتب فقہ حنفی
زمرہ:ماتریدی ادب
زمرہ:عثمانی ادب
زمرہ:صوفیانہ ادب
زمرہ:کتب اہل سنت
زمرہ:تفسیری کام